Unión del Pueblo Navarro (UPN) talde parlamentarioari atxikitako foru parlamentari Cristina López Mañero andreak idatzizko erantzunerako galdera egin du, unibertsitateei buruzko etorkizuneko foru legea dela-eta Unibertsitateko, Berrikuntzako eta Eraldaketa Digitaleko Departamentuan izan diren bileren gainean (11-24/PES-00196). Hona Nafarroako Gobernuko Unibertsitateko, Berrikuntzako eta Eraldaketa Digitaleko kontseilariaren erantzuna:

Unibertsitateko, Berrikuntzako eta Eraldaketa Digitaleko Departamentua lehenbiziko hartu-eman batean ari da unibertsitateko eragileekin, eginkizun dagoen Unibertsitateei buruzko Foru Legearen prestaketari begira haien proposamenak jaso ahal izateko.

Gaur arte, ondoz ondoko bilerak egin ditugu Nafarroako Unibertsitate Publikoko errektorearekin, Nafarroako Unibertsitateko errektorearekin eta Urrutiko Hezkuntzarako Unibertsitate Nazionalaren Iruñeko eta Tuterako ikastetxe elkartuen zuzendaritzarekin.

Aurreneko hartu-eman bat ere izan dugu NUPeko Ikasle Kontseiluarekin, NUPeko administrazioko eta zerbitzuetako langileen batzordearekin, Nafarroako Unibertsitate Publikoko irakasle-ikertzaileekin eta NUPeko Gizarte Kontseiluarekin.

Hori guztia jakinarazten dizut, Nafarroako Parlamentuko Erregelamenduaren 215. artikulua betez.

Iruñean, 2024ko maiatzaren 20an

Unibertsitateko, Berrikuntzako eta Eraldaketa Digitaleko kontseilaria: Patricia Fanlo Mateo